Марко Ганчев
Тайният агент

chitanka.info

Обуща и чорапи модни,

безукорно костюмът чист,

черти — антично благородни:

природен някакъв каприз.

Поглеждахме го с хумор топъл

в града дорде вървя отзад,

но тук, на древния Акропол,

усмивката смени се с яд.

Защо и на развалините

дойде по нашите следи,

та посред статуи разбити

като изваян да седи?

Излизаше, че се превръща

в руини всяка красота,

а вечно жива и могъща

остава само низостта.

Замрял в търпение велико,

стоя той дълго отстрани

подобно древен бог, но никой

не щя да му се поклони.

1961

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.